Lletres a les Aules és un programa de foment de la lectura, promoció i difusió de la literatura que permet apropar l'alumnat al fet literari, millorar la comprensió lectora com a eina fonamental per accedir al coneixement, estimular i potenciar l'habilitat lectora i el coneixement de la llengua.
D'aquest programa se'n beneficien els centres educatius d'ensenyament primari, secundari i d'adults de tot el domini lingüístic.
El programa Lletres en Viu afavoreix el contacte entre els lectors i els autors de literatura catalana mitjançant la seva presència en les trobades als clubs de lectura que s'organitzen, fonamentalment, a les biblioteques públiques del país.
La interacció que s'estableix entre els autors i els seus lectors els enriqueix a tots plegats, ja que els lectors coneixen de primera mà l'autor de les obres llegides, poden resoldre dubtes i parlar dels personatges i del procés de creació de l'obra, i els autors tenen un testimoni de primera mà de com és rebuda la seva obra per part del públic lector.
La Unesco va declarar el dia 21 de març Dia Mundial de la Poesia.
Per celebrar-ho, la ILC —amb la col·laboració de diverses entitats públiques i privades— celebra una gran festa de la paraula i les lletres i fomenta tot un seguit d'iniciatives, presencials i/o a través de la xarxa, arreu dels territoris de parla catalana.
Es fa la tria d'un autor/a a qui s'encarrega un poema que es tradueix a nombroses llengües, mostrant la riquesa mundial de la poesia en un joc de tornaveu poètic de gran extensió territorial (amb celebració des d'Alacant a l'Alguer, i des de la Franja a Puigcerdà).
El programa Lletres als Ferrocarrils de la Generalitat, fruit de la col·laboració entre la Institució de les Lletres Catalanes i els Ferrocarrils de la Generalitat de Catalunya, té com a objectiu visibilitzar els autors catalans i la seva obra en els espais quotidians de les persones.
El desembre de l'any 2014, es va batejar una unitat de tren de la sèrie 114 dels Ferrocarrils de la Generalitat de Catalunya amb el nom de l'escriptora i cronista del Putxet Elvira Farreras.
Litterarum és una fira d'espectacles literaris organitzada per la Institució de les Lletres Catalanes i l ' Ajuntament de Móra d'Ebre, amb la participació del Centre d'Estudis de la Ribera d'Ebre, l' Institut Ramon Muntaner i el Consell Comarcal de la Ribera d'Ebre i la col·laboració de la Diputació de Tarragona.
La Institució de les Lletres Catalanes gestiona la base de dades dels premis literaris en llengua catalana o occitana o d'aquells que admeten el català o l'occità entre d'altres llengües, que es convoquen al llarg de l'any en tot l'àmbit lingüístic.
Les bases de participació es poden consultar per Internet en els enllaços que cada entitat convocant ens facilita.
L'Ajuntament de Sant Cugat, a través del Teatre-Auditori, i la Institució de les Lletres Catalanes han organitzat conjutament, fins l'edició de l'any 2019, el Festival nacional de poesia a Sant Cugat del Vallès.
El certamen va néixer entorn de la Nit de poesia.
A partir de l'any 2000, aquesta producció es va convertir en un festival d'una setmana aproximadament.
En l'actualitat compta amb diverses activitats que se celebren tant al mateix Teatre-Auditori com a les llibreries, biblioteques, galeries d'art, escoles, centres cívics, places i carrers.
El cicle El meu clàssic és un programa que vol fomentar la lectura potenciant el paper de prescriptors dels nostres escriptors actuals.
D'aquesta manera noms reconeguts de la literatura catalana fan de lectors i comparteixen el valor de la lectura d'un clàssic de referència que ha estat d'especial importància en la seva trajectòria.